   جده (ويب ڊيسڪ) پاڪستان ڄائي برطانوي باڪسر عامر خان آسٽريلين باڪسر بلي ڊپ کي ناڪ آئوٽ ڪندي ورلڊ باڪسنگ ڪائونسل (ڊبليو بي سي) ويلٽرويٽ چيمپيئن بڻجي ويو. سعودي عرب جي شهر جدي جي ڪنگ عبدالله اسپورٽس سٽي ۾ ٿيل ان فائٽ جي شروعات ۾ ئي عامر خان مخالف تي ٺونشن جو وسڪارو لائي ڏنو. چوٿين رائونڊ ۾ ئي عامر خان آسٽريلين مخالف بلي ڊپ کي ناڪ آئوٽ ڪري ڊبليو بي سي ويلٽر ويٽ چيمپيئن بڻجي ويو. پنهنجي فائيٽ کان پوءِ ڳالهائيندي عامر خان فلپائن سان واسطو رکندڙ اڳوڻي چيمپيئن ميني پاڪيو سان مقابلو ڪرڻ جي خواهش جو اظهار ڪيو. عامر خان چيو ته آئون پاڪيو سان مقابلو ڪرڻ جو خواهشمند آهيان، اسان هن سال جي آخر ۾ ٻيهر سعودي عرب اينداسين ۽ پاڻ سان گڏ ميني پاڪيو کي به وٺي اينداسين. ان کانسواءِ سماجي رابطن جي ويب سائيٽ تي تصويرون سامهون آيون  آهن، جن ۾ پاڪستان آرمي جي اڳوڻي سربراهه جنرل (ر) راحيل شريف کي عامر خان سان ڏسي سگھجي ٿو. سوشل ميڊيا واهپيدارن تصويرون شيئر ڪندي لکيو ته ميچ جي آخر ۾ اڳوڻي آرمي چيف (ر) جنرل راحيل شريف عامر خان کي سندس ڪاميابي تي مبارڪ ڏني.